钦定古今图书集成/明伦汇编/闺媛典/第209卷 > 周国烈妻陈氏
## 钦定古今图书集成/明伦汇编/闺媛典/第209卷 > 周国烈妻陈氏

按《宁化县志》：“陈氏，邑人周国烈妻。年二十七，生子朝
鼎。甫期，而烈与族兄某有怨，家被掠，荼毒不堪，奔赣
控冤，遂没于赣。讣至，陈一恸昏绝，弱子在怀堕地不
知也。久之复苏，见子奄奄，惊曰：‘吾有子不可死，死则
子亦不活，吾夫乃真死矣’！”遂含忍自强，惟子是护。先是，烈侦兄党来掠，急以贮货寄邻舍杨某家，掠者至，
仅以货免，约值三百金。至是征取，为迎丧计。杨某豫
作伪书，云：“取入赣久矣。”陈摽胸一叹，不复有言。或怪
其懦，陈曰：“极知彻底根究，恶必败露。但吾以年少新
寡，与驵侩诘是非，事不即解。经历日月，即得三百金，
身不值一文矣。”遂罄薄产归旅榇。家不存一钱，赁一
夫廛独居，摩机察线，聊供朝夕。烈之叔伯某某，乘其
贫苦，合谋夺志。遣妯娌辈诱说百端，谓芳年艳质，人
必见惜，即孤子亦决不失所，一旦华落枝空，或事会
不偶，日月方来，可得老乎？陈谢曰：“周氏之子，谓他人
父，贱辱至矣，何用此子为？已矣，勿复言。”然伯叔等谋
已就，谓内宗外戚不难劫制一弱女，陈微闻而叹曰：
“狂徒窘我，不令得死耳。”因悲号不绝声。行道哀之，传
告其舅氏。舅至，陈方自缢。急解救之，逾时乃苏。自是
外侮乃绝。鼎长有知识，始与言父所以死，己所以有
今日，母子相抱哭绝。陈终以忧损不能跻中寿，病渐
笃，鼎操药以进，陈挥去曰：“汝成立有室，吾事已毕，死
晚矣，尚须药乎？”遂卒。